Komisijos reglamentas (EB) Nr. 1566/2001
2001 m. liepos 12 d.
įgyvendinantis Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje, nustatant 2002 m. ad hoc modulį dėl neįgalių asmenų užimtumo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje [1], ypač į jo 4 straipsnio 2 dalį,
kadangi:
(1) Komisijos reglamentu (EB) Nr. 1626/2000 [2] sudaryta 2001-2004 m. atrankinio darbo jėgos tyrimo ad hoc modulių programa, kurioje numatytas neįgalių asmenų užimtumo ad hoc modulis.
(2) Vadovaujantis Reglamento (EB) Nr. 577/98 4 straipsnio 2 dalimi, duomenys, kuriuos reikia surinkti pagal ad hoc modulį, turi būti apibūdinti mažiausiai prieš 12 mėnesių iki informacijos rinkimo pradžios pagal atitinkamą modulį.
(3) Reikia turėti išsamią ir palyginamą duomenų bazę apie neįgalių asmenų padėtį darbo rinkoje, kaip tai nurodyta 1999 m. birželio 17 d. Tarybos rezoliucijoje dėl neįgalių asmenų užimtumo lygių galimybių [3], raginant Komisiją kartu su valstybėmis narėmis pirmiausia numatyti Europos užimtumo gaires ir vadovaujantis pagrindiniais principais stebėti bei analizuoti neįgalių asmenų užimtumo raidą palyginamų duomenų pagrindu.
(4) Šiame reglamente numatytos priemonės atitinka Tarybos sprendimu 89/382/EEB, Euratomas [4] įsteigto Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Išsamus duomenų, kurie turi būti surinkti 2002 m. pagal ad hoc modulį dėl neįgalių asmenų užimtumo, sąrašas pateikiamas šio reglamento priede.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. liepos 12 d.